Document ID: 32005L0079

A BIZOTTSÁG 2005/79/EK IRÁNYELVE
(2005. november 18.)
az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló 2002/72/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekkel rendeltetésszerűen érintkezésbe kerülő anyagokról és tárgyakról, valamint a 80/590/EGK és a 89/109/EGK irányelv hatályon kívül helyezéséről szóló, 2004. október 27-i 1935/04/EK európai parlamenti és tanácsi rendeletre (1) és különösen annak 5. cikke (2) bekezdésére,
az Európai Élelmiszer-biztonsági Hatósággal folytatott konzultációt követően,
mivel:
(1)
A 2002/72/EK bizottsági irányelv (2) megadja a műanyagok és műanyag tárgyak gyártásához felhasználható monomerek és más kiindulási anyagok listáját. Az ilyen anyagok kockázatértékelésére vonatkozó új információk alapján a nemzeti szinten ideiglenesen megengedett egyes monomereket, valamint az új monomereket fel kell venni a fenti irányelvben található, az engedélyezett anyagokat tartalmazó közösségi listára.
(2)
A 2002/72/EK irányelv tartalmazza a műanyagok és műanyag tárgyak gyártásához felhasználható adalékanyagok nem teljes listáját is. Ezt a listát módosítani kell, hogy tartalmazza az Európai Élelmiszer-biztonsági Hatóság („a Hatóság”) által értékelt további adalékanyagokat is.
(3)
Egyes anyagokra a közösségi szinten már meghatározott korlátozásokat módosítani kell a rendelkezésre álló új információk alapján. Különösen az epoxidált szójaolaj (ESBO) esetében, a Hatóság ajánlotta a specifikus kioldódási határérték (SKH) csökkentését a csecsemőknek és kisgyermekeknek szánt feldolgozott gabonaalapú élelmiszereket és bébiételeket, vagy anyatej-helyettesítő és -kiegészítő tápszereket tartalmazó üvegedények lezárásához használatos, ezen anyagot tartalmazó PVC-tömítésekre. A Hatóság tényszerűen megállapította, hogy az ilyen tápszert rendszeresen fogyasztó csecsemők expozíciója meghaladhatja a megengedhető napi bevitelt (TDI). Ezért az ESBO-ra vonatkozó SKH ezeknél az adott alkalmazásoknál 60-ról 30 mg-ra csökken az élelmiszer vagy élelmiszer-utánzó modellanyag 1 kg-jára vonatkoztatva, ugyanakkor az összes többi alkalmazás esetében változatlan marad.
(4)
Az üvegedények lezárására használt, epoxidált szójaolajat tartalmazó és az élelmiszerekkel érintkezésbe kerülő PVC-tömítések tekintetében átmeneti időszak biztosítása indokolt 2006. november 19-ig.
(5)
A 2002/72/EK irányelvet ennek megfelelően módosítani kell.
(6)
Az ebben az irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2002/72/EK irányelv II., III., V. és VI. melléklete ezen irányelv I-IV. mellékletének megfelelően módosul.
2. cikk
A 2004/19/EK irányelvvel módosított 2002/72/EK irányelv III. mellékletének A. címében megadott korlátozásoknak és/vagy előírásoknak megfelelő, és a 91/321/EGK bizottsági irányelvben (3) meghatározott, 2006. november 19-ig töltésre került anyatej-helyettesítő és -kiegészítő tápszereket, illetve a 96/5/EK bizottsági irányelvben (4) meghatározott, csecsemőknek és kisgyermekeknek szánt feldolgozott gabonaalapú élelmiszereket és bébiételeket tartalmazó üvegedények lezárására használatos, a 2002/72/EK irányelv III. mellékletének A. címében 88640 hivatkozási számmal szereplő epoxidált szójaolajat tartalmazó PVC-tömítések továbbra is forgalmazhatók, feltéve hogy a töltés időpontja fel van tüntetve az anyagokon és tárgyakon.
A töltés időpontja helyettesíthető más megjelöléssel, feltéve hogy ez a megjelölés lehetővé teszi a töltési időpont meghatározását. Kérés esetén a töltés időpontját az illetékes hatóságok és az ezen irányelv követelményeit érvényesíteni kívánó valamennyi személy rendelkezésére kell bocsátani.
Az első és második bekezdést a 2000/13/EK európai parlamenti és tanácsi irányelv (5) követelményeinek sérelme nélkül kell alkalmazni.
3. cikk
(1) A tagállamok legkésőbb 2006. november 19-ig bezárólag meghozzák és kihirdetik azokat a törvényeket, rendeleteket és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint a rendelkezések és ezen irányelv közötti megfelelési táblázatot haladéktalanul közlik a Bizottsággal.
A rendelkezéseket oly módon alkalmazzák, hogy:
a)
2006. november 19-től engedélyezett legyen az ezen irányelvnek megfelelő, az élelmiszerekkel rendeltetésszerűen érintkezésbe kerülő műanyagok és műanyag tárgyak kereskedelme és használata;
b)
2007. november 19-től tilos legyen az ezen irányelvnek nem megfelelő, az élelmiszerekkel rendeltetésszerűen érintkezésbe kerülő műanyagok és műanyag tárgyak gyártása és a Közösségbe történő behozatala.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ezen irányelvnek a tagállamok a címzettjei.
Kelt Brüsszelben, 2005. november 18-án.

Labels: 3
0
1
17